Hoe gemaak met my selfsugtige tiener? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe gemaak met my selfsugtige tiener?
Hoe gemaak met my selfsugtige tiener?
'n Tiener kan geneig wees om heeltemal met sy eie lewe en gedagtes besig te wees, en min tyd oor te hê vir ander se probleme of behoeftes.
Ten spyte daarvan dat dit 'n normale fase van ontwikkeling is, is liefdevolle intervensie en onderrig in empatie nodig. Indien tieners nie toegerus word om onselfsugtig op te tree nie, sal hulle in selfsugtige en onaangename volwassenes ontwikkel.
Die laaste deel van die brein om tot volwassenheid te kom, is die prefrontale korteks, wat met impulsbeheer en besluitneming geassosieer word. Tieners gebruik dus die deel van die brein wat ander mense se gevoelens en gedagtes in ag neem wanneer hulle besluite neem, minimaal.
Wanneer jy oplet dat jou tiener selfsugtig in 'n situasie optree, kan jy met hom gesels oor hoe sy aksies ander affekteer, en hoe hy beter besluite in die situasie kan neem.
Stel grense. Maak seker jou tiener verstaan dat selfsugtigheid nie geduld sal word nie.
Verskaf ook genoeg geleenthede vir jou tiener om onselfsugtigheid te ervaar en toe te pas. Help hom om klere en goedere wat hy nie meer gebruik nie aan welsyn te skenk.
Laat jou tiener toe om 'n welsynsorganisasie te kies waar hy as vrywilliger kan uithelp, en aan wie hy skenkings kan maak. Indien hy lief vir diere is, kan hy by julle naaste dierewelsyn gaan uithelp deur met die honde te speel, of met hulle te gaan stap.
Help jou kind om kontak te maak met ander dienswillige tieners wat 'n positiewe verskil wil maak in ander se lewens. Dit sal hom inspireer en hom help om daaraan gewoond te raak om onbaatsugtig op te tree.
Jou tiener smag na onafhanklikheid, maar dit beteken nie dat jou aksies hom nie steeds beїnvloed nie. Hy het nodig om te sien dat jy onselfsugtig optree, dat jy na die swakkeres of minderbevoorregtes in die samelewing omsien.
Verwag van jou tiener om bydraes te lewer by die huis. Julle kan saam besluit oor wat 'n aanvaarbare hoeveelheid take is, en jy kan jou kinders aanmoedig om mekaar in klein maniere te dien. Leer jou tiener om vir almal koeldrank aan te bied in plaas daarvan om net vir homself te skink.
Jou tiener gaan heel moontlik nie net vanself onselfsugtig word nie. Hy het jou hulp nodig om hom te leer. Moet hom egter nie kritiseer of van hom verwag om oornag in 'n aktivis te verander nie. Die prefrontale korteks bereik eers volwassenheid wanneer jy 25 jaar oud is.
Die goeie nuus is dat adolessensie een van die enigste twee tye in 'n mens se lewe is waar die brein vinnig groei en hoogs beїnvloedbaar is. Dit is dus die perfekte tyd om jou tiener van empatie en onbaatsugtige diens te leer.